
Относно: Приемане на решение за отправяне на искане до Министерски съвет на Република България за учредяване на безвъзмездно право на строеж върху морското дъно в полза на Община Бургас, за изграждане на обект: „Защитена лодкостоянка в границите на ПИ с проектен идентификатор 07079.1.1561 (обособен от бивш ПИ с идентификатор 07079.1.1474) и ПИ с проектен идентификатор 07079.1.1562 (обособен в акваторията на Черно море)“ по КК на гр.Бургас.

УВАЖАЕМИ ОБЩИНСКИ СЪВЕТНИЦИ,
За територията, разположена между гр. Бургас и кв. Сарафово – местност “Ъгъла“ (бивша м.“Кюшето“), състояща се от бивши земеделски земи, е изготвен ПУП-ПРЗ, одобрен с Решение №11-11/26.06.2012г. на Общински съвет-Бургас. Освен непосредствената си близост до курортното селище и летище Бургас, от изток граничи с Черно море. 
Предвид динамичното развитие на региона, свързано най-вече с туризма, за реализирането и усвояването на територията, Община Бургас се стреми да прави всичко необходимо за разширяване на инфраструктурата с цел по-добро развитие на бизнеса, обслужването на населението и туристите, както и осигуряване на поминък, характерен за хората, родени и израсли край морето.
	Във връзка с планирано отваряне на мярка 1.8. „Рибарски пристанища, кейове за разтоварване, рибни борси и покрити лодкостоянки“, сектор „Инвестиции, насочени към изграждане и/или модернизация на лодкостоянки“ на 31.01.2021г., Община Бургас е стартирала инвестиционна инициатива за изграждане на защитена лодкостоянка в акваторията на Черно море, югоизточно от ПИ с идентификатор 07079.1.1474 по КК на гр. Бургас.
Територията, определена за разполагане на съоръжението, попада частично в границите на ПИ с идентификатор 07079.1.1474 и в част от прилежащата му акватория на Черно море, изцяло извън границите на урегулираната територия по действащ ПУП за м. “Ъгъла“ (бивша м. „Кюшето“), землище кв. Сарафово, гр. Бургас.
Съоръженията на лодкостоянката не засягат разположените от двете й страни: морски плажове „Плаж Сарафово юг 1“ и „Плаж Сарафово юг“, които са изключителна държавна собственост. Районът, в който ще се реализира строежа, няма характеристики на пясъчни дюни. 
Предвид факта, че акваторията на Черно море е изключителна държавна собственост, реализирането на съоръжението може да стане само при съобразяване с действащия правен режим за строителство върху морското дъно в акваторията и със съвместните усилия на държавата и общината.
	Във връзка с реализирането на инициативата, въз основа на Заповед  № РД-02-15-32/15.03.2021г. на Зам.-министър на регионалното развитие и благоустройството е изготвен проект за Специализиран подробен устройствен план- парцеларен план (СПУП-ПП). 
Специализираният ПУП-ПП е изготвен след проведени предварителни обследвания и проучвания и съгласно изготвено служебно техническо задание за проектиране на Специализиран парцеларен план за строителство в акваторията, в съответствие с изискванията на Закона за морските пространства, вътрешните водни пътища и пристанищата на Република България. 
ПУП е съгласуван с Министерство на културата /МК/, Министерство на отбраната /МО/, Министерство на транспорта, информационните технологии и съобщенията /МТИТС/, Министерство на околната среда и водите /МОСВ/, Областен управител на Област Бургас, „Водоснабдяване и канализация“ ЕАД, „Електроразпределение Юг“ ЕАД, „БТК“ ЕАД, и коригиран в съответствие със забележките в писмо с вх. № 65-00-354/21/05.02.2021 год. от Зам.–министър на регионалното развитие и благоустройството. 
За инвестиционната инициатива са уведомени Регионален исторически музей – гр. Бургас и Център за подводна археология – гр. Созопол. 
	С решение по т.21 от заседание на Общински съвет–Бургас, проведено на 14.04.2021г. (протокол №21) Програмата за управление и разпореждане с общинска собственост за 2021г.  е допълнена с обект „Защитена лодкостоянка в акваторията на Черно море югоизточно от ПИ с идентификатор 07079.1.1474 по КК на гр. Бургас  и План за регулация и застрояване (ПРЗ) в границите на  ПИ с идентификатор 07079.1.1474 за обособяване на нов УПИ  VI-1561-„за защитена лодкостоянка, брегоукрепване и ТП“, в кв.30 по плана на м.“Ъгъла“, землище кв.Сарафово, гр.Бургас, като същия е включен в раздел VІ  „Обекти от първостепенно значение“.  
              СПУП е разгледан на 11.06.2021г. и приет от Националния експертен съвет по устройство на територията  и регионална политика при МРРБ.
             За реализиране на проекта и преди стартиране на строителните дейности е необходимо в полза на Община Бургас да бъде учредено безвъзмездно безсрочно право на строеж върху морското дъно, по реда на чл.112е, ал.1 от ЗМПВВППРБ върху поземлени имоти с проектни  идентификатори: 07079.1.1561 (обособен от бивш ПИ с идентификатор 07079.1.1474) и 07079.1.1562 (обособен в акваторията на Черно море)“ по КК на гр.Бургас, за изграждане на пристанищно съоръжение - защитена лодкостоянка в акваторията на Черно море югоизточно от ПИ с идентификатор 07079.1.1474 по КК на гр.Бургас.
Предвид гореизложеното и в изпълнение на правомощията ми по чл.60, ал.1 от Правилника за организацията и дейността на Общинския съвет и взаимодействието му с общинската администрация на Община Бургас, предлагам Общински съвет–Бургас, на основание чл.21, ал.1, т.8 от Закона за местното самоуправление и местната администрация, чл.34, ал.1 от Закона за общинската собственост и чл.9, ал.1, т.1 от Наредбата за реда за придобиване, управление и разпореждане с общински имоти и вещи, приета от Общински съвет–Бургас, във връзка с чл.58, ал.4 от Закона за държавната собственост, чл.112е, ал.1 и ал.2 от ЗМПВВППРБ, чл.182, ал.1 и чл.189а от Закона за устройство на територията и чл.60, ал.1 от АПК, да вземе следните

РЕШЕНИЯ:
         I. Да бъде отправено искане до Министерски съвет на Република България за приемане на решение за учредяване на безвъзмездно безсрочно право на строеж в полза на Община Бургас в ПИ с идентификатор 07079.1.1561 с площ – 474 кв. м, трайно предназначение на територията: урбанизирана, начин на трайно ползване: за пристанище и ПИ с идентификатор 07079.1.1562 с площ – 2857 кв. м, трайно предназначение на територията: територия, заета от води и водни обекти с начин на трайно ползване: за пристанище по КККР на гр.Бургас, по реда на чл.112е, ал.1 и ал.2 от ЗМПВВППРБ и чл.182, ал.1 и чл.189а от Закона за устройство на територията,  за изграждане на обект: „Защитена лодкостоянка в акваторията на Черно море югоизточно от ПИ с идентификатор 07079.1.1474 по КК съгласно Специализиран подробен устройствен план-парцеларен план (СПУП-ПП) и План за регулация и застрояване (ПРЗ) в границите на  ПИ с идентификатор 07079.1.1474 за обособяване на нов УПИ  VI-1561- „За защитена лодкостоянка, брегоукрепване и ТП“, в кв.30 по плана на м.“Ъгъла“, землище кв.Сарафово, гр.Бургас“ с обща застроена площ на защитената лодкостоянка от 2358 ( две хиляди триста петдесет и осем) кв. м. 
II. С цел защита на държавни и обществени интереси и предотвратяване на значителни вреди и поради спецификата на строежа изискващо извършване на дейности в морски условия  и СМР силно зависими от атмосферни условия и вълновия режим и необходимостта от започване на дейностите веднага след приключване на летния сезон с оглед своевременното и в кратки срокове завършване на строителството, на основание чл.60, ал.1 от Административнопроцесуалния кодекс допуска предварително изпълнение на настоящoтo решениe.
Приложения:
1. Скица-проект № 15-418152/19.04.2020 г. за изменение на КККР на гр.Бургас, издадена от СГКК–гр.Бургас;
2. Заповед  № РД-02-15-32/15.03.2021г. на Зам.-министър на регионалното развитие и благоустройството, окомплектована с графична част;
     3. Решение по т.21 от заседание на Общински съвет–Бургас, проведено на 14.04.2021г. (протокол №21)
      4. Извадка от специализиран подробен устройствен план- парцеларен план (СПУП-ПП)

